[pic] | EUROOPA ÜHENDUSTE KOMISJON |

Brüssel 1.10.2008

KOM(2008) 559 lõplik

2005/0281 (COD)

KOMISJONI ARVAMUS EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi muudatuste kohta nõukogu ühises seisukohas seoses ettepanekuga, milles käsitletakse

EUROOPA PARLAMENDI JA NÕUKOGU DIREKTIIVI jäätmete kohta,

MILLEGA MUUDETAKSE KOMISJONI ETTEPANEKUT EÜ asutamislepingu artikli 250 lõike 2 alusel

2005/0281 (COD)

KOMISJONI ARVAMUS EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi muudatuste kohta nõukogu ühises seisukohas seoses ettepanekuga, milles käsitletakse

EUROOPA PARLAMENDI JA NÕUKOGU DIREKTIIVI jäätmete kohta

1. Sissejuhatus

EÜ asutamislepingu artikli 251 lõike 2 kolmanda lõigu punktis c on sätestatud, et komisjon peab esitama arvamuse Euroopa Parlamendis teisel lugemisel esitatud muudatuste kohta. Komisjon esitab alljärgnevalt oma arvamuse parlamendi 38 muudatusettepaneku kohta.

2. Taust

Komisjon võttis 21. detsembril 2005 vastu ettepaneku direktiivi kohta, millega muudetakse jäätmeid käsitlevat direktiivi 2006/12/EÜ. Kõnealune ettepanek esitati 26. detsembril 2005 Euroopa Parlamendile ja nõukogule vastuvõtmiseks EÜ asutamislepingu artiklis 251 sätestatud kaasotsustamismenetluse kohaselt.

Euroopa Majandus- ja Sotsiaalkomitee esitas oma arvamuse 19. juunil 2006. Regioonide komitee võttis vastu oma arvamuse 14. juunil 2006. Mõlemad komiteed üldjoontes toetasid komisjoni ettepanekut, kuigi nad soovisid üldiselt tugevamalt reguleeritud ja üksikasjalikumat lähenemisviisi.

Nõukogu võttis vastu ühise seisukoha 20. detsembril 2007. Euroopa Parlament võttis vastu oma seisukoha teisel lugemisel 17. juunil 2008.

3. Ettepaneku eesmärk

Ettepanek kajastab järeldusi, mis on tehtud jäätmetekke vältimise ja jäätmete ringlussevõtu temaatilises strateegias (KOM(2005) 666 (lõplik)), mille kohaselt tuleb olemasolevaid jäätmeid käsitlevaid õigusakte lihtsustada ja kaasajastada keskkonnakaitse taset säilitades ning parema õigusliku reguleerimise eesmärgi kohaselt, kui kogemused näitavad, et see on vajalik halduskoormuse vähendamiseks.

Seega on ettepaneku eesmärk vaadata läbi jäätmete raamdirektiiv kõnealuse direktiiviga ettenähtud keskkonnakaitse taseme kaasajastamiseks, lihtsustamiseks ja täiustamiseks, ühendada ohtlike jäätmete direktiiv (91/689/EMÜ) kõnealuse läbivaadatud versiooniga ning tunnistada kehtetuks vanaõli kõrvaldamise direktiiv (75/439/EMÜ), lisades mõned selle sätted jäätmete raamdirektiivi.

4. Komisjoni arvamus Euroopa Parlamendi muudatuste kohta

Euroopa Parlament võttis täiskogu istungil 17. juunil 2008 vastu nõukoguga eelnevalt kooskõlastatud 38 muudatusest (numbritega 104–142) koosneva kompromisskokkuleppe, et saavutada kokkulepe teisel lugemisel.

Kõnealuste muudatustega:

- seatakse olme-, ehitus- ja lammutusjäätmete ringlussevõtu eesmärgid ning kehtestatakse sätted, et kujundada jäätmetekke vältimise tulevasi eesmärke;

- kehtestatakse viieastmeline jäätmehierahia, mida käsitatakse prioriteetide järjekorrana;

- selgitatakse teatavaid sätteid, milles käsitletakse ohtlikke jäätmeid ja kriteeriume määratlemiseks, millal jäätmed lakkavad olemast jäätmed, ning biojäätmeid.

4.1. Muudatused, millega komisjon nõustub

Komisjon kiidab kõik kõnealused muudatused heaks, kuna need on kooskõlas ettepaneku üldeesmärgi ja laadiga.

5. Järeldus

EÜ asutamislepingu artikli 250 lõike 2 kohaselt muudab komisjon vastavalt eespool esitatule oma ettepanekut.